CELEX: 32020R2099
Language: sk
Date: 2020-12-15 00:00:00
Title: Vykonávacie nariadenie Komisie (EÚ) 2020/2099 z 15. decembra 2020, ktorým sa mení vykonávacie nariadenie (EÚ) 2019/386, pokiaľ ide o osobitné pravidlá týkajúce sa rozdelenia colných kvót, v prípade ktorých obdobie platnosti kvóty naďalej trvá v deň začatia uplatňovania článku 1 ods. 2 nariadenia Európskeho parlamentu a Rady (EÚ) 2019/216

16.12.2020   
               
               
                  SK
               
               
                  Úradný vestník Európskej únie
               
               
                  L 425/19
               
            
         VYKONÁVACIE NARIADENIE KOMISIE (EÚ) 2020/2099
         z 15. decembra 2020,
         ktorým sa mení vykonávacie nariadenie (EÚ) 2019/386, pokiaľ ide o osobitné pravidlá týkajúce sa rozdelenia colných kvót, v prípade ktorých obdobie platnosti kvóty naďalej trvá v deň začatia uplatňovania článku 1 ods. 2 nariadenia Európskeho parlamentu a Rady (EÚ) 2019/216
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 písm. a) a c),
         keďže:
         
                     (1)
                  
                  
                     Vo vykonávacom nariadení Komisie (EÚ) 2019/386 (2) sa stanovujú pravidlá, pokiaľ ide o rozdelenie colných kvót na určité poľnohospodárske výrobky uvedených v listine WTO pre Úniu po vystúpení Spojeného kráľovstva z Únie. Uvedené pravidlá sa majú uplatňovať odo dňa, od ktorého sa uplatňuje článok 1 ods. 2 nariadenia Európskeho parlamentu a Rady (EÚ) 2019/216 (3).
                  
               
                     (2)
                  
                  
                     V prípade určitých colných kvót sa obdobie platnosti colnej kvóty začalo predo dňom, od ktorého sa uplatňuje článok 1 ods. 2 nariadenia (EÚ) 2019/216, a končí sa po tomto dni. V týchto prípadoch sa vo vykonávacom nariadení (EÚ) 2019/386 stanovujú osobitné pravidlá pre rozdelenie nevyužitých množstiev, ktoré sa v rámci uvedených colných kvót majú prideliť v Únii a Spojenom kráľovstve odo dňa, od ktorého sa uplatňuje článok 1 ods. 2 nariadenia (EÚ) 2019/216.
                  
               
                     (3)
                  
                  
                     V nadväznosti na rokovania medzi Úniou a Spojeným kráľovstvom sa dospelo k spoločnému chápaniu spôsobu rozdelenia takýchto colných kvót. Týmto spoločným chápaním by sa malo zabezpečiť, aby celkové množstvá colných kvót, ktoré sú k dispozícii na pridelenie, nepresiahli množstvá uvedené v listine WTO pre Úniu po vystúpení Spojeného kráľovstva z Únie.
                  
               
                     (4)
                  
                  
                     Vykonávacie nariadenie (EÚ) 2019/386 by sa preto malo zodpovedajúcim spôsobom zmeniť.
                  
               
                     (5)
                  
                  
                     S cieľom zabezpečiť právnu istotu a na to, aby sa žiadosti o licencie predložené od 1. januára 2021 opierali o takto rozdelené množstvá, by toto nariadenie malo nadobudnúť účinnosť čo najskôr dňom nasledujúcim po jeho uverejnení v Úradnom vestníku Európskej únie.
                  
               
                     (6)
                  
                  
                     Keďže vykonávacie nariadenie (EÚ) 2019/386 sa uplatňuje odo dňa, od ktorého sa uplatňuje článok 1 ods. 2 nariadenia (EÚ) 2019/216, t. j. od 1. januára 2021, toto pozmeňujúce nariadenie by sa malo uplatňovať od toho istého dátumu.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) 2019/386
            V článku 1 vykonávacieho nariadenia (EÚ) 2019/386 sa odsek 3 nahrádza takto:
            
                        „3.
                     
                     
                        Odchylne od odseku 1, ak sa obdobie platnosti kvóty v prípade colnej kvóty začína predo dňom, od ktorého sa uplatňuje článok 1 ods. 2 nariadenia (EÚ) 2019/216, a končí sa po tomto dni, rozdelenie množstiev, ktoré sa majú prideliť od daného dňa v rámci príslušnej colnej kvóty, sa pre Úniu vykoná takto:
                        
                                    a)
                                 
                                 
                                    ak sú množstvá pridelené v členských štátoch iných ako Spojené kráľovstvo predo dňom, od ktorého sa uplatňuje článok 1 ods. 2 nariadenia (EÚ) 2019/216, rovnaké alebo vyššie ako množstvo uvedené v treťom stĺpci prílohy I k tomuto nariadeniu, pokiaľ ide o colné kvóty spravované metódou simultánneho preskúmania, alebo prílohy II k tomuto nariadeniu, pokiaľ ide o colné kvóty spravované metódou „kto prv príde, ten prv berie“, na pridelenie nie sú k dispozícii žiadne dodatočné množstvá;
                                 
                              
                                    b)
                                 
                                 
                                    ak sú množstvá pridelené v iných členských štátoch ako v Spojenom kráľovstve predo dňom, od ktorého sa uplatňuje článok 1 ods. 2 nariadenia (EÚ) 2019/216, nižšie ako množstvo uvedené v treťom stĺpci prílohy I k tomuto nariadeniu, pokiaľ ide o colné kvóty spravované metódou simultánneho preskúmania, alebo prílohy II k tomuto nariadeniu, pokiaľ ide o colné kvóty spravované metódou „kto prv príde, ten prv berie“, množstvo, ktoré je k dispozícii na pridelenie, je rozdiel medzi množstvom uvedeným v treťom stĺpci prílohy I alebo prílohy II k tomuto nariadeniu a množstvami, ktoré už boli pridelené v uvedených členských štátoch.
                                    Ak sú však množstvá pridelené v Spojenom kráľovstve predo dňom, od ktorého sa uplatňuje článok 1 ods. 2 nariadenia (EÚ) 2019/216, väčšie ako rozdiel medzi množstvom EÚ28 uvedeným v listine WTO pre Úniu a množstvom EÚ27 uvedeným v treťom stĺpci prílohy I alebo prílohy II k tomuto nariadeniu, tieto prekročené množstvá sa odpočítajú od množstva, ktoré je k dispozícii na pridelenie v iných členských štátoch ako v Spojenom kráľovstve odo dňa, od ktorého sa uplatňuje článok 1 ods. 2 nariadenia (EÚ) 2019/216.
                                 
                              Komisia uverejní do dvoch pracovných dní odo dňa, od ktorého sa uplatňuje článok 1 ods. 2 nariadenia (EÚ) 2019/216, na vhodných webových stránkach množstvá, ktoré sú k dispozícii pre každú colnú kvótu uvedenú v prvom pododseku tohto odseku v deň, od ktorého sa uplatňuje článok 1 ods. 2 uvedeného nariadenia.“
                     
                  
         
            Článok 2
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2019/386 z 11. marca 2019, ktorým sa stanovujú pravidlá, pokiaľ ide o rozdelenie colných kvót na určité poľnohospodárske výrobky uvedených v listine WTO pre Úniu po vystúpení Spojeného kráľovstva z Únie a dovozné licencie vydané a dovozné práva pridelené v rámci týchto colných kvót (Ú. v. EÚ L 70, 12.3.2019, s. 4).
         
            (3)  Nariadenie Európskeho parlamentu a Rady (EÚ) 2019/216 z 30. januára 2019 o proporčnom rozdelení colných kvót uvedených v listine WTO pre Úniu po vystúpení Spojeného kráľovstva z Únie a o zmene nariadenia Rady (ES) č. 32/2000 (Ú. v. EÚ L 38, 8.2.2019, s. 1).